b'\n_START_ARTICLE_\nKakor vam drago\n_START_PARAGRAPH_\nKakor vam drago (angle\xc5\xa1ko As You Like It) je komedija angle\xc5\xa1kega dramatika Williama Shakespeara. Spada med Shakespearove zrele komedije srednjega obdobja. Prvi\xc4\x8d je bila izdana leta 1623, napisana in prvi\xc4\x8d odigrana pa ve\xc4\x8d kot dve desetletji prej. Kljub me\xc5\xa1anim kritikam je ena izmed najbolj priljubljenih in najve\xc4\x8dkrat igranih Shakespearovih komedij._NEWLINE_Glavna junakinja Rozalinda je najbolj razvit \xc5\xbeenski lik v Shakespearovem dramskem opusu. Komedija se dogaja v Ardenskem gozdu, pri \xc4\x8demer ni jasno, ali gre za gozd v francoskih oz. belgijskih Ardenih ali za gozd v Ardenu, od koder je bila Shakespearova mati.\n_START_SECTION_\nVsebina\n_START_PARAGRAPH_\nRozalinda pade v nemilost pri svojem stricu, knezu Frideriku, zato pobegne z njegovega dvora v Ardenski gozd. Z njo odide tudi Celija, Friderikova h\xc4\x8di, saj sta sestri\xc4\x8dni zelo povezani; imata se bolj radi kot sestri. Da ju ne bi prepoznali, se Rozalinda preoble\xc4\x8de v mo\xc5\xa1kega. Izdaja se za Ganimeda, medtem ko se Celija predstavlja kot Aliena._NEWLINE_V gozdu sre\xc4\x8data \xc5\xa1tevilne osebe, med drugim plemi\xc4\x8da Jacquesa, \xc4\x8digar replike so med najbolj slavnimi Shakespearovimi citati ("Ves svet je oder"). Kmalu naletita tudi na Orlanda, ki se je v Ardenski gozd zatekel pred svojim zlobnim bratom Oliverjem. _NEWLINE_Orlando nikakor ne more nehati misliti na Rozalindo, vendar je kljub temu ne prepozna. Ona pa se mu ne razkrije, \xc4\x8deprav je novo identiteto privzela samo zaradi bega. Kot Ganimed mu predlaga, da mu bo pomagal pozabiti Rozalindo tako, da se bo pretvarjal, da je ona. _NEWLINE_Ganimed zapeljuje Orlanda kot fant, ki \xc5\xbeeli biti dekle svojega ljubimca. V Ganimeda se medtem zaljubi pastirica Feba, v katero je zaljubljen Silvij. Feba, Silvij, Ganimed in Orlando se nazadnje zapletejo v prepir. Ganimed predlaga re\xc5\xa1itev: Orlando mora obljubiti, da se bo poro\xc4\x8dil z Rozalindo, Feba pa mora obljubiti, da se bo poro\xc4\x8dila s Silvijem, \xc4\x8de se Feba ne bo mogla poro\xc4\x8diti z Ganimedom. Ko se Ganimed razkrije kot Rozalinda, se Orlando res poro\xc4\x8di z njo, Feba s Silvijem, Celija pa z Oliverjem, ki je po prihodu v Ardenski gozd za\xc4\x8del ob\xc5\xbealovati svoja dejanja, tako kot tudi Celijin o\xc4\x8de Friderik.\n_START_SECTION_\nVes svet je oder\n_START_PARAGRAPH_\n"Ves svet je oder, in vsi mo\xc5\xbeje in \xc5\xbeene zgolj igralci: nastopajo in spet odhajajo in vsak igra v \xc5\xbeivljenju razne vloge."_NEWLINE_Jacquesove besede sporo\xc4\x8dajo to, da je \xc5\xbeivljenje vsakega izmed nas oder z vlogami. Shakespearova komedija s preobla\xc4\x8denjem in igro s spoli prikazuje, da ne izbiramo vedno vloge, ki so najbolj zna\xc4\x8dilne za na\xc5\xa1 spol. Spol sam je pravzaprav vloga, ki jo igramo, tako kot dramski lik._NEWLINE_Rozalindi vloga Ganimeda ustreza in se dolgo ne preneha pretvarjati, saj si v novi vlogi lahko dovoli ve\xc4\x8d \xc5\xa1aljivosti, jezikavosti, igrivosti in pobude v odnosu z Orlandom. Rozalinda je v Ganimedovi preobleki bolj pristna, podobna sebi v zasebnih pogovorih s sestri\xc4\x8dno, kot pa takrat, kadar pred drugimi nastopa kot knezova h\xc4\x8di oziroma ne\xc4\x8dakinja. Na sploh se zdi, da so v gozdu, kjer narava postavi stvari na svoje mesto, vsi bolj svobodni in sre\xc4\x8dni kot na primer na dvoru. Ko Rozalinda, preoble\xc4\x8dena v Ganimeda, prevzame pobudo v odnosu z Orlandom, le-ta postane postane pasiven partner v zapeljevanju, nasprotje Orlanda, ki se je pred umikom v Ardenski gozd neustra\xc5\xa1no pretepal in tako potrjeval svojo mo\xc5\xa1kost.\n_START_SECTION_\nKomedija v renesan\xc4\x8dnem gledali\xc5\xa1\xc4\x8du\n_START_PARAGRAPH_\nV ve\xc4\x8d prizorih se Ganimed pretvarja, da je Rozalinda, kar je v elizabetinskem gledali\xc5\xa1\xc4\x8du brez \xc5\xbeenskih igralk pomenilo, da je fant igral dekle, preoble\xc4\x8deno v fanta, ki je opona\xc5\xa1al dekle. Ob\xc4\x8dinstvo, ki je u\xc5\xbeivalo v elizabetinskih gledali\xc5\xa1\xc4\x8dih, je navadno odmislilo to, da je bil \xc5\xbeenski lik v resnici fant. V trenutkih, ko je ob\xc4\x8dinstvo pozabilo, da Ganimed, \xc4\x8deprav ga je igral igralec, ni fant, ampak le Rozalindina preobleka, je gledalo istospolno romantiko med dvema mo\xc5\xa1kima, Ganimedom in Orlandom. Pri tem ni nepomembna izbira imena: Ganimed je bil v antiki simbol pederastije._NEWLINE_Shakespeare je z igro besed, ki so v gledali\xc5\xa1\xc4\x8du z izklju\xc4\x8dno mo\xc5\xa1kimi igralci nosile dodatne pomene, komediji dodal homoeroti\xc4\x8dne podtone in brisal delitev (spolnih) vlog po spolu. Rozalinda kot Ganimed (torej de\xc5\xa1ki igralec, oble\xc4\x8den kot fant) na primer pove Febi: "Ljubil bi te, \xc4\x8de bi te lahko. S tabo se bom poro\xc4\x8dil, \xc4\x8de se bom kdaj poro\xc4\x8dil z \xc5\xbeensko." Orlandu pa pove: "Tebe bom zadovoljil, \xc4\x8de bom kdaj zadovoljil mo\xc5\xa1kega."_NEWLINE_Epilog izvede igralec, ki igra Rozalindo, \xc5\xa1e vedno oble\xc4\x8den kot Ganimed. Pove, da je nenavadno, da ima zaklju\xc4\x8dno besedo \xc5\xbeenska. \xc5\xbdenske gledalke prosi, naj dobro sprejmejo to igro za voljo njihove ljubezni do mo\xc5\xa1kih. Mo\xc5\xa1ke pa prosi, naj igro dobro sprejmejo za voljo ljubezni do \xc5\xbeensk. Shakespeare se nato, kot \xc5\xbee tolikokrat prej v komediji, poigra s pogojnim odvisnikom oziroma veznikom \xc4\x8de; igralec epilog zaklju\xc4\x8di s trditvijo, da v resnici ni \xc5\xbeenska, \xc4\x8de pa bi bil, bi poljubil vse \xc4\x8dedne mo\xc5\xa1ke s prijetnim zadahom. Potem ob\xc4\x8dinstvo prosi za aplavz.\n_START_SECTION_\nSlovenski prevodi in izdaje\n_START_PARAGRAPH_\nKomedija je bila v slovenskem prevodu izdana \xc5\xa1tirikrat. Najprej trikrat v prevodu Otona \xc5\xbdupan\xc4\x8di\xc4\x8da: leta 1954 pri Slovenski matici, leta 1968 pri Dr\xc5\xbeavni zalo\xc5\xbebi Slovenije in leta 1978 pri Mladinski knjigi. Leta 2003 je SNG Drama iz Ljubljane v gledali\xc5\xa1kem listu izdala prevod Milana Jesiha.\n_START_SECTION_\nPriredbe\n_START_PARAGRAPH_\nMed \xc5\xa1tevilnimi gledali\xc5\xa1kimi priredbami komedije najdemo tudi priredbo v re\xc5\xbeiji Sebastijana Horvata na odru ljubljanske Drame leta 2003. Rozalindo je igrala Polona Juh, Celijo Sa\xc5\xa1a Mihel\xc4\x8di\xc4\x8d, Orlanda pa Marko Mandi\xc4\x87.'